**SREDNJA ŠKOLA PREGRADA**

**UČENIČKI DOM**

**Augusta Cesarca 1/1, Pregrada**

**PRAVILNIK O KUĆNOM REDU UČENIČKOG DOMA**

**SREDNJE ŠKOLE PREGRADA**

 Pregrada, listopad ***2017.***

Sadržaj

[I. OPĆE ODREDBE 3](#_Toc496793237)

[II. PRAVILA I OBVEZE PONAŠANJA U DOMU, UNUTARNJEM I VANJSKOM PROSTORU 3](#_Toc496793238)

[Dnevni ritam rada u domu 4](#_Toc496793239)

[Slobodno vrijeme i izlasci učenika 5](#_Toc496793240)

[Zdravstvena skrb i higijenske navike učenika 6](#_Toc496793241)

[Pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja 6](#_Toc496793242)

[Posjete 8](#_Toc496793243)

[Suradnja s roditeljima/skrbnicima 8](#_Toc496793244)

[III. PEDAGOŠKE MJERE 8](#_Toc496793245)

[Pohvale i nagrade 8](#_Toc496793246)

[Pedagoške mjere 9](#_Toc496793247)

[IV. PRAVILA MEĐUSOBNIH ODNOSA UČENIKA 11](#_Toc496793248)

[V. PRAVILA MEĐUSOBNIH ODNOSA UČENIKA I RADNIKA 11](#_Toc496793249)

[VI. RADNO VRIJEME 12](#_Toc496793250)

[VII. DEŽURSTVA UČENIKA 13](#_Toc496793251)

[VIII. NAČIN POSTUPANJA PREMA IMOVINI 13](#_Toc496793252)

[IX. PRIJELAZNE I ZAVRŠNE ODREDBE 15](#_Toc496793253)

***Značenje pojmova u ovom Pravilniku o kućnom redu****:*

1. ***Prostor učeničkog doma*** *– pod prostorom učeničkog doma podrazumijevaju se sljedeći prostori: dvorište učeničkog doma, spavaonice, poslovne prostorije, dnevni boravci, kuhinja, restoran, hodnici, kotlovnica, praonica, skladište, nadstrešnice i dr.*
2. ***Prostori drugih subjekata*** *– pod prostorom drugih subjekata u kojima se primjenjuju odredbe ovoga Pravilnika su: svi prostori u kojima učenici borave i izvršavaju određene zadaće koje su u svezi s ostvarivanjem ciljeva i zadaća godišnjeg plana i programa; zdravstvene ustanove u kojima učenici ostvaruju program vježbi i praktične nastave te zdravstvenu zaštitu; kulturni objekti u kojima učenici organizirano borave s ciljem zadovoljavanja kulturnih potreba.*
3. ***Posjetitelji doma*** *– svi posjetitelji koji dolaze u učenički dom po bilo kojem osnovu (roditelji učenika, djelatnici, korisnici usluga učeničkog doma po bilo kojem osnovu i dr.).*

Na temelju članka 58. stavka 2. i 3. Zakona o odgoju i obrazovanju u osnovnoj i srednjoj školi ("Narodne novine" br. 87/08, 86/09, 92/10, 105/10, 90/11, 5/12, 16/12, 86/12, 94/13 i 7/17)) te članka 49. Statuta Srednje škole Pregrada, Školski odbor nakon provedene rasprave na Odgajateljskom vijeću, Vijeću učenika i Vijeću roditelja na 5. sjednici održanoj dana 28. rujna 2017. donosi

**PRAVILNIK O KUĆNOM REDU**

 **Učeničkog doma Srednje škole Pregrada**

# I. OPĆE ODREDBE

Članak 1.

Ovim se Pravilnikom o kućnom redu Učeničkog doma Srednje škole Pregrada (u daljnjem tekstu Kućni red) uređuje način ostvarivanja djelatnosti Učeničkog doma (u daljnjem tekstu Doma), odnosno pružanja usluga korisnicima; prava i dužnosti učenika, odgajatelja i ostalih djelatnika te njihova odgovornost; održavanje reda i čistoće u cjelokupnom prostoru i opremi Doma; mjere sigurnosti i zaštite od svih opasnosti koje ugrožavaju učenike, radnike Doma, imovinu Doma i dr.

 Nadalje, Kućnim redom utvrđuje se način upoznavanja radnika i učenika s njegovim odredbama.

 Izrazi koji se u ovom Kućnom redu koriste za osobe u muškom rodu su neutralni i odnose se na muške i na ženske osobe.

Članak 2.

Odredbe Kućnog reda u Domu provode se u svim prostorima sukladno Zakonu, propisima donesenim na osnovi Zakona i sukladno Statutu Škole.

# II. PRAVILA I OBVEZE PONAŠANJA U DOMU, UNUTARNJEM I VANJSKOM PROSTORU

Članak 3.

Svi učenici i drugi korisnici usluga (studenti i ostali) u Domu imaju prava i obveze utvrđene Statutom Škole, ovim Kućnim redom i drugim pozitivnim propisima koji se na njih odnose.

Članak 4.

Odredbe Kućnog reda obvezne su za sve korisnike usluga, učenike, sve radnike te posjetitelje dok se nalaze u prostorima Doma.

Članak 5.

S odredbama ovoga Kućnoga reda Škola je dužna upoznati sve učenike, korisnike i djelatnike Doma.

Učenike će o odredbama ovoga kućnoga reda detaljno upoznati odgajatelji na sastancima odgojnih skupina te provjeriti poznavanje njegovih odredaba.

Upoznavanje učenika iz prethodnog stavka ovoga članka odgajatelji će imati kao temu na nekoliko sastanaka odgojne skupine u tijeku školske godine kako bi se učenici detaljno upoznali s njegovim odredbama te ih provodili tijekom boravka u Domu.

Upoznavanje učenika s odredbama Kućnog reda obvezni su vršiti i ostali djelatnici Doma tijekom obavljanja svojih redovitih poslova.

Sve djelatnike i druge korisnike usluga Doma s odredbama ovoga Kućnoga reda obvezno je upoznati organizirano na odgovarajućim sastancima i putem oglasne ploče.

S ciljem dostupnosti svih odredbi ovoga Kućnoga reda isti će se učenicima, drugim korisnicima usluga Doma i djelatnicima na odgovarajući način izvjesiti na određenim mjestima u Domu (na oglasnim pločama u vidu izvoda i slično) i staviti na web stranicu Škole.

Članak 6.

Pod prostorom Doma iz stavka 1. ovoga članka podrazumijeva se:

* krug doma (dvorište, nadstrešnice i dr.)
* dnevni boravak
* učionice
* blagovaonica
* kuhinja
* spavaonice
* ostale pomoćne prostorije
* poslovne prostorije za rad nastavnog i nenastavnog osoblja.

Članak 7.

Poslovne prostorije iz članka 6. ovoga Pravilnika moraju biti čiste i uredne.

O redu i čistoći u poslovnim prostorima Doma brinu i odgovaraju djelatnici zaduženi za održavanje čistoće te učenici i nastavno osoblje u skladu sa svojim zaduženjima.

Članak 8.

 Uz svakodnevne i redovne obveze, obveze svih djelatnika i učenika te drugih korisnika usluga Doma u osnovi su sljedeće:

* čuvanje i podizanje ugleda Doma, što se ogleda u obvezi primjernog ponašanja i urednog izgleda
* uzajamna suradnja i pomaganje na planu podizanja razine ugleda i ostvarivanja osnovnih svakodnevnih zadaća koje se postavljaju djelatnicima i učenicima/ korisnicima
* uzajamno poštovanje dostojanstva učenika međusobno; djelatnika Doma međusobno; učenika od strane odgojno-obrazovnih djelatnika i drugih radnika i obrnuto
* podizanje kulturne razine na planu ukupnog ponašanja i izgleda (upoznavanje s pravilima lijepog i pristojnog ponašanja; izgrađivanje estetskog izgleda; podizanje higijenskih navika i dr.)
* izvršavanje osnovnih radnji koje imaju za cilj stvoriti ugodniji okoliš za život i rad u prostorima Doma (odlaganje smeća, poštivanje zabrane pušenja, urednost spavaonica, sanitarnih prostorija i dr.).

Članak 9.

Učenici i drugi korisnici dužni su u Domu biti odjeveni sukladno uobičajenim normama pristojnog izgleda.

Odjeća i obuća mora biti prikladna, čista i uredna.

 Učenici se unutar Doma smiju kretati samo u kućnim papučama.

## Dnevni ritam rada u domu

Članak 10.

 Ustajanje učenika je u 6:30 sati. Učenici koji po rasporedu nemaju nastavu u jutarnjoj smjeni ili imaju praktičnu nastavu ili vježbe poslije podne ustaju najkasnije do 7:30 sati. Subotom i nedjeljom je ustajanje najkasnije u 9:00 sati. Učenici su poslije ustajanja dužni namjestiti krevet, obaviti osobnu higijenu i urediti sobu, a dežurni u spavaonici prije odlaska u školu moraju ostaviti čistu spavaonicu i predsoblje. Odgajatelj ima pravo, prema osobnoj procjeni, organizirati dežurstva u sobama, dnevnom boravku i prostoru oko Doma učenika svoje odgojne skupine.

 Posteljna se mijenja svaka dva tjedna, na način da učenik prljavo rublje odnese u domsku praonicu gdje će ga zamijeniti za čisto.

 Članak 11.

 Učenik se obvezuje da će redovito pohađati školu i praksu, obavještavati svog odgajatelja o
promjenama rasporeda nastave, odlascima na školske izlete i sl. U vrijeme školskih obaveza i obavljanja praktične nastave zabranjen je boravak u Domu, osim u iznimnim situacijama uz odobrenje odgajatelja.

 Članak 12.

 Doručak traje od 6:30 do 9:00 sati, a nedjeljom od 8:00 do 10:00 sati.

 Ručak traje od 12:00 do 15:00 sati. Izuzetno se ručak može poslužiti ranije ili kasnije za učenike kojih nema zbog praktične nastave, ali uz obvezno prijavljivanje odgajatelju dan ranije. Ručak je nedjeljom od 12:00 do 14:00 sati. Večera traje od 18:00 do 20:00 sati.

Pakete hladnog dnevnog obroka mogu dobiti učenici i studenti koji odlaze na izlete ili ne stižu

na ručak ili večeru zbog drugih dnevnih aktivnosti, također uz prethodnu najavu odgajatelju.

 Članak 13.

 Obvezno učenje za učenike koji imaju nastavu i praktičnu nastavu ujutro traje od 15:30 do 18:30 sati s pauzom od 15 minuta i to od 17:00 do 17:15 sati.

 Za učenike koji imaju nastavu ili praktičnu nastavu popodne, obvezno učenje traje od 9:00 do 12:00 sati s pauzom od 10:30 do 10:45 sati.

 Učenici uče u učionicama ili u sobama uz nadzor odgajatelja.
 Ovisno o potrebi pojedinih učenika i prosudbi odgajatelja vrijeme učenja pojedinih učenika
može trajati kraće ili duže od propisanog.
 Učenik u vrijeme učenja ne smije ometati druge u radu, zabranjeno je puštanje glazbe, galama,
posjeti po sobama ili napuštanje mjesta učenja bez odobrenja odgajatelja.
 U vrijeme učenja učenici se ne smiju zaključavati u sobi, kako bi odgajatelj mogao neometano
nadgledati učenje. Za vrijeme učenja u dnevnim je boravcima zabranjeno gledati televizijski program.

## Slobodno vrijeme i izlasci učenika

 Članak 14.

 Slobodno vrijeme za učenike jutarnje smjene traje od povratka iz škole do 15:00 sati, a za učenike popodnevne smjene između doručka i obveznog vremena za učenje.

 Članak 15.

 Svim učenicima koji su na smještaju u Domu omogućeno je stjecanje novih vještina i navika radi stjecanja osjećaja osobne odgovornosti, odgovornosti prema sredini u kojoj živi i društvu uopće.

Članak 16.

 Učenicima može biti odobren izlazak iz Doma poslije večere do 21:30 sati, a petkom i subotom izuzetno do 23:00 sati uz posebno odobrenje odgajatelja. Povremeni duži večernji izlazak učenika dozvoljen je samo petkom i subotom. Roditelji za dulji izlazak trebaju pravovremeno nazvati i dati pisanu i usmenu suglasnost dežurnom odgajatelju. Roditelji učenika dat će suglasnost i time preuzeti disciplinsku i materijalnu odgovornost za učenikove večernje izlaske.

 Učenici, u pravilu, vrijeme od 20:00 do 22:00 sati provode prema svom interesu (razgovor s odgajateljem, dodatno učenje, TV, šetnje, šport, tisak i dr.).

 Članak 17.

 Priprema za spavanje traje od 22:00 do 23:00 sati, kada se gase sva svjetla u Domu.

 Odlazak na spavanje petkom i subotom je najkasnije u 24:00 sati.

 Izuzetno se na spavanje može ići kasnije, ako je poseban TV program, dozvoljeno dulje učenje ili sl., od posebnog interesa za učenike uz odobrenje odgajatelja, s time da se izvrše sve pripreme za spavanje, kako ne bi smetali onima koji su na spavanju.

 Noćni mir nastupa gašenjem glavnog svjetla u sobama u 23:00 sati i traje do buđenja.

 Za vrijeme trajanja noćnog mira učenici mogu koristiti noćne svjetiljke do 24:00 sati, pod uvjetom da ne ometaju ostale učenike u sobi. Razgovori na mobitelu, korištenje prijenosnih računala ili bilo koje drugo ometanje mira i sna drugih učenika u noćnim satima nije dozvoljeno.

 Drugi korisnici Doma (studenti i ostali) mogu se u dogovoru s voditeljem, odgajateljem ili noćnim paziteljem vratiti u Dom i nakon 24:00 sati pod uvjetom da ne ometaju nikoga u Domu i u sobi.

Članak 18.

 Učenik pri izlasku iz Doma obavezno prijavljuje dežurnom odgajatelju mjesto odlaska i vrijeme povratka, osim u slučajevima odlaska na nastavu po redovnom rasporedu.

Učenik je dužan upisati se u Evidenciju dolazaka i izlazaka. Za višesatno izbivanje tijekom slobodnog dana potrebna je pisana i usmena suglasnost roditelja na vlastitu disciplinsku i materijalnu odgovornost.

 Neprijavljivanje pri izlasku iz Doma ili davanje netočnih ili neistinitih podataka o izlasku ima za posljedicu disciplinsku i materijalnu odgovornost.

 Učenici su obvezni prijaviti svaki odlazak kući i noćenje izvan Doma dežurnoj osobi u Domu.

 Za noćenje učenika izvan Doma potrebna je pismena i usmena suglasnost roditelja na vlastitu disciplinsku i materijalnu odgovornost.

## Zdravstvena skrb i higijenske navike učenika

Članak 19.

 Učenici liječničke preglede obavljaju prije ili poslije nastave, osim u hitnim slučajevima.

 Učenici u slučaju bolesti obavještavaju o tome dežurnog odgajatelja, a u hitnim slučajevima voditelja doma, stručnog suradnika ili drugog djelatnika, koji odlučuje o daljnjem postupanju.

 Samovoljno uzimanje lijekova nije dozvoljeno.

 Kronično bolesni učenici koji uzimaju od liječnika propisanu terapiju o istome su dužni obavijestiti svog odgajatelja.

 Dežurni odgajatelj o bolesti učenika izvješćuje roditelje.

 Ako se učenik razbolio tijekom vikenda u roditeljskom domu, roditelji/skrbnici dužni su obavijestiti Dom, a učenik donijeti liječničku potvrdu.
 Roditelji bi svakog učenika trebali opremiti osnovnim medicinskim potrepštinama (flasteri,
tablete protiv povišene temperature, toplomjer).

 Roditelj čije dijete uzima lijekove zbog neke kronične bolesti dužan je voditi računa da učenik
ima stalno dostupne lijekove.

 Članak 20.

 Učenici trebaju ostaviti urednu blagovaonicu (stol) nakon konzumiranja obroka, a uzimanje hrane i odlaganje suđa vršiti na uobičajeni način. Nije dozvoljeno iznošenje hrane i posuđa. Učenici i drugi korisnici u blagovaonici se smiju kretati samo u kućnim papučama.

## Pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja

Članak 21.

Učenici su dužni paziti na red i čistoću tijekom boravka u domskim prostorima te se u svezi s tim pridržavati naredaba dežurnih učenika u odgojnoj skupini i odgajatelja.

Za vrijeme boravka u domskom prostoru učenicima i drugim korisnicima se zabranjuje:

1. pušenje u cjelokupnom prostoru Doma i oko Doma
2. donošenje alkohola, cigareta i drugih opojnih sredstava i dolaženje u dom pod utjecajem istih
3. konzumiranje alkohola i drugih opojnih sredstava u cjelokupnom prostoru Doma i oko Doma
4. unošenje oružja, eksplozivnih sredstava, noževa i sličnih predmeta koji ugrožavaju psihološki i tjelesni integritet učenika i djelatnika Doma
5. rabljenje rešoa i ostalih grijaćih aparata
6. držanje životinja
7. uništavanje namještaja i posteljine
8. isticanje bilo kakvih simbola koji vrijeđaju osjećaje drugih osoba
9. neetično korištenje fotoaparata, mobitela i sličnih uređaja
10. neetično korištenje i zlouporaba računala i interneta u Domu kao i neovlašteno objavljivanje podataka drugih korisnika i radnika Doma
11. prikrivanje, okretanje i manipulacija kamerama
12. pisanje grafita i lijepljenje plakata u cjelokupnom prostoru doma
13. pisanje po domskom namještaju i opremi
14. bacanje otpadaka izvan postavljenih košara za otpatke i kroz prozore
15. stvaranje buke, galama, trčanje po hodnicima ili stubištima, zviždanje, dovikivanje i sve drugo što narušava red i mir te kulturu stanovanja u Domu i oko Doma
16. sjedenje na prozorima.
17. kockanje, kartanje i sl.
18. ulaženje u kuhinju, osim u za to opravdanim slučajevima uz odobrenje djelatnika Doma
19. fotografsko, video ili tonsko snimanje učenika, drugih korisnika i djelatnika Doma, odgojno-obrazovnog procesa i objavljivanje fotografija, video ili tonskih snimaka učenika, drugih korisnika i djelatnika Doma u tisku, internetu ili drugim medijima bez odobrenja Doma
20. unošenje hrane u sobe (osim grickalica i sl.) i čuvanje iste na prozorima
21. vješanje rublja, odjeće i sl. po prozorima
22. promidžba i prodaja svih proizvoda i usluga koje nisu u cilju odgoja i
obrazovanja
23. nepoštivanje odluke odgajatelja i voditelja vezane uz odgojno-obrazovni rad
24. neodgovorno korištenje domske opreme, namještaja i sl.
25. neprijavljivanje neprimjerenog oblika ponašanja odgajateljima ili voditelju Doma.

Djelatnici Doma smiju u slučaju sumnje u posjedovanje predmeta iz stavka 2. i stavka 4. ovog članka pretresti učenikove osobne stvari, a ako se on tome protivi, mogu pozvati roditelje/staratelje. U slučaju daljnjeg protivljenja raskida se Ugovor o korištenju Doma.

Učenički dom može u slučaju sumnje iz stavka 3. ovog članka podvrgnuti učenika provjeri, a ako on to odbija, izvijestiti roditelja. U slučaju daljnjeg protivljenja raskida se Ugovor o korištenju Doma.

Članak 22.

Učenici su dužni ponašati se sukladno ovome Kućnom redu i u sljedećim situacijama:

1. kada organizirano odlaze, borave i vraćaju se s izložbi, kazališnih predstava i drugih kulturnih manifestacija i događaja
2. kada organizirano odlaze, borave i vraćaju se s liječničkog pregleda
3. za vrijeme drugih aktivnosti koje se ostvaruju izvan prostora Doma a organizirane su u cilju ostvarivanja odgojno-obrazovnog rada Doma (stručni posjeti, natjecanja, izleti i dr.).

Članak 23.

Za kaznena i prekršajna djela učenici odgovaraju sukladno pozitivnim zakonskim propisima i pred nadležnim tijelima izvan Doma.

Vođenje postupka sukladno stavku 1. ovoga članka ne isključuje i vođenje postupka za izricanje pedagoških mjera u Domu.

## Posjete

Članak 24.

Učenici i drugi korisnici usluga mogu primati posjete u svoje slobodno vrijeme svakim danom najkasnije do 21:00 sat. Posjete se primaju u zajedničkim prostorijama, uz prethodnu suglasnost odgajatelja ili dežurnog radnika, a za posjete u sobe moraju dobiti odobrenje dežurnog odgajatelja ili noćnog pazitelja.

 Posjetitelj je prilikom ulaska dužan portiru predočiti osobni dokument. O posjetiteljima se vodi evidencija na porti.

 Korisnik Doma koji je primio posjetu odgovoran je za ponašanje posjetitelja u Domu.
 Posjete u vrijeme učenja nisu dopušteni, samo u iznimnim situacijama uz odobrenje
odgajatelja.

 Međusobne posjete po sobama djevojkama i mladićima strogo su zabranjene bez prethodne
dozvole odgajatelja. Stanari sobe dužni su odmah prijaviti odgajatelju ili noćnom pazitelju svaku
posjetu.

 Telefonski pozivi za učenike primaju se svakodnevno od 7:00 do 20:00 sati, osim u vrijeme predviđeno za učenje.

## Suradnja s roditeljima/skrbnicima

Članak 25.

 Na početku svake tekuće školske godine odgajatelji su dužni upoznati roditelje s odredbama
Kućnog reda.

 Roditelji su obavezni na početku tekuće školske godine osobno posjetiti Dom i dogovoriti
suradnju s odgajateljem učenika, voditeljem i stručnim suradnicima.

Roditelji redovito surađuju sa školom učenika, dolaze na roditeljske sastanke, opravdavaju izostanke s nastave, surađuju s razrednicima i sve informacije iz škole dijele s odgajateljem učenika.

 Odgajatelj, voditelj svake odgojne skupine, dužan je informirati roditelje o redovitosti učenja i
ponašanju učenika u Domu, kao i davati informacije o odgojno-obrazovnoj situaciji u školi.

 Odgajatelj ne može umjesto roditelja donositi odluke i potpisivati suglasnosti za izlete,
obavijesti za roditelje, liječničke preglede i sl.

 Roditelji su dužni obavijestiti odgajatelje ako dođe do promjene mjesta stanovanja i adrese, broja telefona/mobitela, skrbništva i ostalih važnih promjena u statusu učenika.

# III. PEDAGOŠKE MJERE

## Pohvale i nagrade

 Članak 26.

 Za primjereno vladanje, pomoć (drugim učenicima), urednost, zalaganje i drugo, učenici Doma ili odgojna grupa se pohvaljuju ili nagrađuju:

 - usmenom pohvalom odgajatelja

 - usmenom pohvalom odgojne grupe

 - pismenom pohvalom Odgajateljskog vijeća

 - pismenom pohvalom ravnatelja

 - nagradom Odgajateljskog vijeća.

 Pohvale i nagrade predlažu se u skladu sa Statutom Srednje škole Pregrada.

## Pedagoške mjere

Članak 27.

 Za nepridržavanje i kršenje odredbi Kućnog reda predviđaju se sljedeće mjere:

 1. opomena

 2. ukor

 3. opomena pred isključenje iz Doma

 4. isključenje iz Doma.

 Članak 28.

 Za nepridržavanje odredbi Kućnog reda, osim odgojnih mjera iz članka 26. ovog Kućnog reda, predviđaju se nadoknade materijalne i nematerijalne štete koja je nastala tom prilikom, Školi odnosno Domu, radnicima Doma, drugim učenicima ili trećim osobama.

Članak 29.

 Postupak utvrđivanja odgovornosti i izricanje odgojnih mjera propisan je Statutom Škole, a po naravi je hitan.

 Izrečene odgojne mjere unose se u pedagošku dokumentaciju učenika.

 U slučaju izravnog fizičkog ili verbalnog napada učenika na odgajatelja, drugog učenika ili drugu osobu u Domu i školi, ugrožavanje vlastite sigurnosti i sigurnosti ostalih učenika i djelatnika Doma ili Škole, ravnatelj može donijeti privremenu mjeru udaljavanja učenika iz Doma ili Doma i Škole do okončanja postupka i donošenja konačne pedagoške mjere.

Članak 30.

 Povrede Kućnog reda za koje je predviđena ***opomena***:

* neopravdano izostajanje s učenja i nastave, školskih i domskih obaveza
* ometanje drugih učenika u učenju
* držanje duhanskih proizvoda i elektronskih cigareta
* nepoštivanje pravila rada u izbornim i posebnim programima te u programu odgojne skupine
* neurednost i neodržavanje osobne higijene, higijene prostora Doma i oko Doma
* pravljenje nereda u blagovaonici i drugim prostorima Doma
* šaranje zidova, vrata, prozora i drugog inventara Doma
* remećenje noćnog mira
* nepridržavanje dežurstva u spavaonicama, hodnicima, zajedničkim prostorijama i oko Doma
* skakanje kroz prozor
* stvaranje intriga i loših međuljudskih odnosa
* nepridržavanje nošenja propisane obuće (papuča)
* međusobno boravljenje učenika suprotnog spola u spavaonicama bez odobrenja odgajatelja
* nepoštivanje autoriteta i odluka odgajatelja, voditelja i drugih djelatnika Doma
* samovoljno izbivanje iz Doma bez prijave i odobrenja dežurnog odgajatelja
* iznošenje kuhinjskog inventara (šalice, tanjuri, vilice, noževi, žlice i sl.) izvan blagovaonice
* uvođenje u Dom posjetitelja bez prijave odgajatelju ili drugom djelatniku
* neprijavljivanje posjetitelja u Evidenciju ulazaka i izlazaka te davanje netočnih i neistinitih podataka
* nepridržavanje dogovorenih pravila komunikacije i uskraćivanje važnih informacija odgajateljima i drugim radnicima ustanove
* nedopušteno korištenje informacijsko-komunikacijskih uređaja i digitalnih medija tijekom odgojno-obrazovnoga rada i/ili tijekom počinka
* korištenje digitalnih medija (fotoaparata, mobitela, računala i sličnih uređaja) s posljedicom narušavanja osobnog integriteta
* za vrijeme dnevnog učenja, korištenje računala i interneta u svrhu slobodnih aktivnosti
* pisanje, ostavljanje i/ili slanje poruka neprimjerenog sadržaja drugim učenicima ili djelatnicima Doma (uvrede, psovke, vulgarizmi, piktogrami i slično)
* neopravdano kašnjenje u Dom
* ostali lakši oblici neprihvatljivih ponašanja i kršenja Kućnog reda.

Članak 31.

 Povrede Kućnog reda za koje je predviđen ***ukor***:

* ponavljanje prekršaja kad je izrečena mjera opomene
* dovođenje stranih osoba (posjeta) u učeničke sobe bez odobrenja odgajatelja
* pušenje u prostorijama Doma i dvorištu Doma
* fotografsko, video ili tonsko snimanje odgojno-obrazovnog procesa, učenika i djelatnika bez odobrenja odgajatelja
* nedolično ponašanje prema odgajatelju i ostalim djelatnicima Doma ili stranci nazočnoj u domu
* namjerno davanje lažnih ili prikrivanje informacija odgajatelju ili drugim djelatnicima ustanove
* drsko ponašanje na izletu ili domskoj ekskurziji
* dolaženje u Dom pod utjecajem alkohola
* oštećivanje domske imovine ili privatne imovine učenika
* neprijavljivanje pri izlasku iz Doma, davanje netočnih i neistinitih podataka
* samovoljno izbivanje iz doma poslije 21:30 sati, odnosno petkom i subotom poslije 23:00 sata
* neprijavljivanje nasilnog i nedoličnog ponašanja prema učenicima, drugim korisnicima i djelatnicima Doma
* prikrivanje, okretanje i manipulacija kamerama

Članak 32.

 Povrede Kućnog reda za koje je predviđena ***opomena pred isključenje***:

* ponavljanje prekršaja kad je izrečena mjera ukora ili opomene
* otuđivanje ili nanošenje šteta na domskoj ili privatnoj imovini
* objavljivanje fotografija, video ili tonskih snimaka iz učeničkog doma u tisku, internetu ili drugim medijima bez odobrenja učeničkog doma
* uvođenje u Dom stranih osoba s namjerom zastrašivanja učenika, osoblja Doma ili fizičkog obračunavanja u Domu
* drsko ponašanje prema djelatnicima Doma
* konzumiranje, unošenje i držanje u Domu alkoholnih pića, psihoaktivnih tvari, opojnih droga, izvijača, oštrih predmeta, noževa, vatrenog oružja, eksplozivnih sredstava i ostalih predmeta koji ugrožavaju psiho-fizičko zdravlje
* ugrožavanje vlastite sigurnosti, sigurnosti i tjelesnog integriteta učenika, djelatnika Doma ili stranke nazočne u Domu
* nanošenje štete na bilo kojem mjestu u gradu
* međusobno posjećivanje i boravljenje učenika i drugih korisnika usluga suprotnog i istog spola u tuđim spavaonicama poslije 23:00 sati
* krivotvorenje dokumentacije Doma
* dolazak u Dom u teško alkoholiziranom stanju ili pod utjecajem narkotičkih sredstava
* krivotvorenje ispričnica i sličnih važnih dokumenata
* neovlašteno korištenje tuđih podataka
* poticanje govora mržnje
* uništavanje službene dokumentacije Doma
* prisila drugog učenika na neprihvatljivo ponašanje ili iznuda drugog učenika (npr. iznuđivanje novca)

Članak 33.

 Povrede Kućnog reda za koje je predviđeno ***isključenje iz Doma***:

* ponavljanje prekršaja kad je izrečena mjera opomene pred isključenje
* organiziranje ili izazivanje tuče, odnosno fizičkog napada na drugog učenika, djelatnika Doma ili stranke nazočne u Domu
* fizički napad na drugog učenika, djelatnika Doma ili stranke nazočne u Domu
* otuđenje tuđe imovine ili nanošenje veće štete domskoj ili privatnoj imovini.

Članak 34.

S obzirom da drugi korisnici usluga Doma (studenti i ostali ) ne spadaju pod mjerodavnost pedagoških mjera, za njih je predviđen trenutni raskid ugovora ili raskid ugovora s otkaznim rokom ako na bilo koji način povrijede odredbe kućnog reda.

# IV. PRAVILA MEĐUSOBNIH ODNOSA UČENIKA

Članak 35.

Učenici su obvezni u međusobnoj komunikaciji pridržavati se normi lijepog ponašanja i ne izražavati bilo koji oblik agresivnosti prema kolegicama i kolegama.

U međusobnim odnosima između učenika nije dopušteno:

* izražavati nesnošljivost prema bilo kojem učeniku zasnovanu na spolu, socijalnom, etničkom, nacionalnom i drugom porijeklu
* nesporazume rješavati verbalnim i fizičkim nasiljem
* izvrgavati bilo kojeg učenika verbalnom, fizičkom i spolnom nasilju, izrugivanju te maltretiranju zbog bilo kojeg razloga
* međusobno se nazivati podrugljivim imenima i sl.

Članak 36.

Obveza je svakog učenika u međusobnoj komunikaciji da:

* eventualne sporove i sukobe s pojedinim učenicima riješi uz pomoć odgajatelja, stručnih suradnika i drugih tijela Doma (voditelj doma, ravnatelj Škole)
* izvijesti odgajatelja ili drugu nadležnu osobu u Domu o eventualnoj spoznaji da pojedini učenici provode nasilje nad određenim učenikom ili provode druge oblike neprihvatljivog ponašanja.

Odnos između učenika mora biti na razini međusobnog uvažavanja.

U komunikaciji između učenika obostrano nije dopušteno:

* korištenje povišenih tonova
* vrijeđanje
* omalovažavanje
* ismijavanje zbog bilo kojeg razloga i sl.

# V. PRAVILA MEĐUSOBNIH ODNOSA UČENIKA I RADNIKA

Članak 37.

Obveza je učenika da sukladno normama suvremenog bontona pozdravi radnike Doma i starije posjetitelje u prostorima Doma.

Članak 38.

Odnos između odgajatelja, stručnih suradnika, ostalih radnika i učenika mora biti na razini međusobnog uvažavanja i pružanja pomoći u ostvarivanju programa.

U komunikaciji između učenika, odgajatelja, stručnih suradnika i ostalih radnika obostrano nije dopušteno:

* korištenje neprimjerenog fizičkog kontakta
* korištenje povišenih tonova
* vrijeđanje
* omalovažavanje
* ogovaranje
* ismijavanje zbog bilo kojeg razloga
* druženje koje nije u svezi s ostvarivanjem programa kao što je zajedničko odlaženje na piće i dr.

Članak 39.

Svi djelatnici Doma obvezni su uredno izvršavati sve svoje radne obveze i pri tome kontinuirano brinuti o ukupnom redu u Domu te se prema učenicima odnositi uljudno i s uvažavanjem.

Članak 40.

Obveza je svih radnika da na vrijeme dođu na posao te da za rad budu pripremljeni.

Članak 41.

Djelatnici Doma na posao ne smiju dolaziti pod utjecajem alkohola i opojnih sredstava.

Članak 42.

Radnici tijekom obavljanja radnih zadaća u prostorima Doma ne smiju:

* konzumirati alkoholna pića
* konzumirati opojna sredstva
* pušiti
* ometati kolege u izvršavanju svojih radnih zadaća
* svađati se i izazivati sukobe i nerede
* napuštati radno mjesto prije isteka radnog vremena
* na bilo koji način grubo se ponašati prema učenicima.

Članak 43.

Obveza je svih radnika Doma da se pristojno ponašaju prema ravnatelju, voditelju učeničkog doma, kolegama i učenicima.

Članak 44.

Za lakšu povredu službene dužnosti, odnosno odredbi ovoga kućnog reda ravnatelj Škole može pismeno opomenuti zaposlenike Doma u sljedećim slučajevima:

* napuštanja radnog mjesta prije isteka radnog vremena
* neopravdanih izostanaka i kašnjenja na posao
* nedoličnog i grubog ponašanja prema učenicima
* ometanja rada drugih zaposlenika
* izazivanja sukoba i nereda
* dolaženja na posao pod utjecajem alkohola i opojnih sredstava
* nedoličnog odnosa prema drugim djelatnicima doma i ravnatelju Škole
* drugih postupaka koji dovode do rušenja ugleda djelatnika i Doma i sl.

# VI. RADNO VRIJEME

Članak 45.

 Radno vrijeme Doma je od 00:00 do 24:00 sati.

 Dom se otključava u 6:00 sati, a zaključava u 23:00 sati.

 Početak, završetak i raspored radnog vremena u domu utvrđuje voditelj Doma uz prethodnu suglasnost ravnatelja Škole.

 Voditelj Doma vodi propisanu evidenciju o prisutnosti na radu i na kraju mjeseca dostavlja ju

 računovodstvo Škole.

# VII. DEŽURSTVA UČENIKA

Članak 46.

Dežurstvo učenika u Domu obavlja se u spavaonicama i na hodnicima katova.

 Raspored dežurstva određuje odgajatelj na sastanku odgojne grupe.

 Dužnost je odgojne grupe da na sastanku s odgajateljem analiziraju rad dežurnih.

 Članak 47.

 Dežurstvo u spavaonicama određuje se po abecednom redu između učenika koji borave u jednoj spavaonici.

 Dežurstvo traje tjedan dana po osobi. Raspored se izrađuje za mjesec dana unaprijed.

 Dežurstvo na hodnicima određuje se po abecednom redu u odgojnoj grupi, a traje tjedan dana po osobi.

 Raspored se izrađuje za mjesec dana unaprijed.

 U jednom tjednu dežuraju dvije osobe, vodeći računa da je jedna osoba iz jutarnje, a druga iz popodnevne smjene. Raspored izrađuju odgajatelji.

 Članak 48.

 **Dužnosti dežurnog učenika u spavaonici** su sljedeće:

1. kontrolirati jesu li svi kreveti pospremljeni i upozorava svoje kolege da iste urede

2. čistiti sobu i predsoblje

3. provjetriti sobu u vrijeme doručka

4. iznositi smeće iz sobe na hodnik na predviđeno mjesto

5. voditi brigu o inventaru sobe i prijavljivati sve nedostatke i kvarove svom odgajatelju.

 U slučaju odlaska kući dežurnog učenika zamjenjuje ga sljedeći učenik po abecedi.

Članak 49.

 **Dužnosti dežurnog učenika na hodnicima katova** su sljedeće:

1. kontrolirati čistoću predsoblja
2. iznositi smeće iz hodnika u kontejner
3. prijavljivati kvarove i nedostatke na inventaru u zajedničkim prostorijama (boravci, kuhinja, hodnici, sanitarije)
4. provjeriti isključenost uređaja i svjetala u boravcima i učionicama nakon 23:00 sati.

# VIII. NAČIN POSTUPANJA PREMA IMOVINI

Članak 50.

 Svi učenici i radnici dužni su čuvati imovinu Doma.

Članak 51.

 Nastalu štetu dužan je nadoknaditi počinitelj, a ako je šteta počinjena svjesno, počinitelj podliježe i pedagoškoj mjeri odnosno kazni.

 Ako je štetu prouzrokovalo više učenika, svaki je odgovoran za dio štete koju je uzrokovao.

Članak 52.

 Ako se ne pronađe počinitelj štete, štetu će solidarno nadoknaditi svi učenici Doma koji se tim prostorijama koriste.

 Štetu nadoknađuju svi učenici ukoliko je šteta učinjena na zgradi, a krivac nije pronađen.

 Ako se počinitelj štete ne može utvrditi, a šteta je počinjena u odgojnoj grupi ili sobi onda štetu nadoknađuje cijela odgojna grupa ili soba.

 Članak 53.

 Ako se utvrdi učenik koji je počinio štetu, isti je dužan štetu platiti zajedno s uplatom opskrbnine za Dom.

 Ako se utvrdi učenik koji je počinio štetu, on može istu u dogovoru s odgajateljem i domarom Škole otkloniti ili dovesti stvar u prvobitno stanje (kupiti materijal i izvršiti popravak).

 Ako Škola otkloni štetu, štetu regresno potražuje od učenika koji je štetu prouzročio, na osnovu računa o popravku.

 Učenici odgojne skupine dužni su odmah prijaviti novonastalu štetu u odgojnoj skupini ili prostorijama Doma.

 U tijeku školske godine štetu prijavljuje odgajatelj, procjenjuje domar, a voditelj obračunava štetu zajedno s opskrbninom za Učenički dom.

 Članak 54.

 Iznimno štete na imovini Doma koje se nisu mogle ili se nisu utvrdile tijekom nastavne godine, na kraju školske godine procjenjuju odgajatelji, voditelj Doma te predstavnik odgojne grupe.

 Članak 55.

 Ako učenik ne nadoknadi počinjenu štetu Škola ima pravo pokrenuti postupak nadoknade putem redovnog suda.

 Za nadoknadu štete, osim učenika, odgovoran je i roditelj/staratelj učenika.

 Članak 56.

 Učenik je dužan paziti na svoju imovinu. Dom ne odgovara za otuđenu imovinu.

 Svaki učenik/korisnik sobe zadužuje ključ sobe u kojoj je smješten.

 Pri odlasku iz Doma na kraju nastavne godine, odnosno ljetnog popravnog roka, učenik je dužan zaduženu opremu vratiti u ispravnom stanju, a svoju odnijeti kući.

Članak 57.

 Djelatnici i učenici moraju se racionalno koristiti sredstvima Doma koja su im stavljena na raspolaganje.

 Nakon isteka radnog vremena, djelatnici su obvezni uredno pospremiti radne materijale, zatvoriti prozore, isključiti električne aparate i zaključati radne prostorije.

 Djelatnici Doma u suradnji s učenicima dužni su skrbiti za siguran boravak i rad u Domu.

Članak 58.

Po završetku učenja u učionicama ili rada na računalima ili drugim sredstvima, zadužena osoba (odgajatelj, noćni pazitelj ili dežurni učenik na hodniku) dužna je pregledati kompletnost, isključiti sva sredstva rada, osigurati ih sukladno uputama; važne dokumente i sredstva odložiti u ladice ili ormare te ih zaključati, zatvoriti prozore, isključiti aparate iz struje.

Osoba iz stavka 1. ovoga članka obvezna je uočene nedostatke pismeno evidentirati i o njima izvijestiti voditelja Doma.

# IX. PRIJELAZNE I ZAVRŠNE ODREDBE

Članak 59.

Javnost rada Doma ostvaruje se sukladno pozitivnim zakonima i aktima donesenim na osnovi zakona.

Za javnost rada Doma odgovoran je ravnatelj, koji je ovlašten davati izjave za javnost.

Izjave za javnost iz stavka 1. ovoga članka mogu davati i druge osobe iz Doma na temelju ovlasti ravnatelja Škole.

Istupanje u javnosti i davanje izjava o radu Doma bez odobrenja iz stavka 2. ovoga članka predstavlja povredu radne dužnosti.

Članak 60.

Ovaj Kućni red stupa na snagu osmog dana nakon objavljivanja na oglasnoj ploči Doma.

Članak 61.

Danom stupanja na snagu ovog Kućnog reda prestaje važiti Kućni red od 22. prosinca 2010. (Klasa: 003-05/10-01/7, Urbroj: 2214/01-380/1-5-10-1).

|  |  |
| --- | --- |
| Klasa: 003-05/17-01/7Ur. broj: 2214/01-380/1-5-17-1Pregrada, 17. listopada 2017.  M.P. | PREDSJEDNICA ŠKOLSKOG ODBORAJasminka Miklaužić, spec.admin.publ. |

 Ovaj Pravilnik o kućnom redu objavljen je na oglasnoj ploči dana 18. listopada 2017., a stupio je na snagu dana 26. listopada 2017.

 Ravnateljica

 dr. sc. Vilmica Kapac.